stanford-oval/wikipedia huggingface dataset:
סימונה פרוטה
קריירת משחק

פרוטה, שנולד באנגליה וחזר עם משפחתו לאיטליה כשהיה בן ארבע, החל את קריירת המשחק בקבוצת הנוער של רג'ינה. הוא עלה לקבוצה הבוגרת, ששיחקה אז בליגת המשנה, בעונת 1995/1996, וקנה לעצמו מקום בהרכב. לאחר שלוש עונות במדי הקבוצה, חתם פרוטה ביובנטוס, אותה אימן אז מרצ'לו ליפי, אך את עמדות הקישור איישו אז שחקנים איכותיים כמו אנטוניו קונטה, דידייה דשאן וזינדין זידאן, כך שפרוטה זכה לשחק חמישה משחקי ליגה בלבד באותה עונה.
לקראת עונת 1999/2000, חתם פרוטה בבארי, במסגרת העסקה בה עשה ג'אנלוקה זמברוטה את הדרך ההפוכה. בעונתו השנייה של פרוטה בבארי, נשרה הקבוצה מהסרייה א' לאחר שסיימה במקום האחרון בטבלה, אך פרוטה המשיך לשחק בליגה הבכירה לאחר שחתם בקייבו ורונה. פרוטה היה מעמודי התווך בקישור של הקבוצה המפתיעה, שעלתה עונה קודם לכן מליגת המשנה, והובילה את הטבלה בסיום הסיבוב הראשון. הוא הוסיף לשחק במדי קייבו במשך שתי עונות נוספות.
לקראת עונת 2004/2005 נרכש פרוטה על ידי רומא בסכום המוערך ב-7.2 מיליון אירו. תחת המאמן לוצ'יאנו ספאלטי, שהגיע לקבוצת ב-2005, שיחק פרוטה בעמדת הקשר ההתקפי המרכזי. בין השנים 2005 ל-2008 העפילה רומא ארבע פעמים ברציפות לגמר הקופה איטליה, ובכל אחד מהגמרים פגשה את אותה היריבה, אינטר מילאנו, ברצף היסטורי של משחקי גמר זהים. שלושת הגמרים הראשונים בסדרה זו התקיימו במתכונת של משחקי בית-חוץ. אינטר ניצחה בסיכום שני משחקים בגמר 2005 ובגמר 2006, אך ב-2007 זכתה רומא להניף את הגביע האיטלקי. במשחק הביתי הראשון הביסה רומא את אינטר בתוצאה 6-2, כשפרוטה היה זה שהעלה את קבוצתו ליתרון 3-0 בדקה ה-15 בדרך לניצחון. בגומלין ניצחה אינטר בתוצאה 2-1 שלא הספיקה לה, כשאת השער של רומא כובש פרוטה דקה לסיום המשחק. עונה אחר כך שמרה רומא על התואר, כשהפעם הגמר התקיים במתכונת של משחק בודד. גם במשחק זה כבש פרוטה, כשהעלה את קבוצתו ליתרון 2-0 בדקה ה-54, בדרך לניצחון 2-1. הדו-קרב בין רומא לאינטר היה בולט באותן שנים גם בליגה. אינטר זכתה באליפויות ב-2007, 2008 וב-2010, ובשלוש האליפויות סגניתה הייתה רומא. ב-2010 הפסידה רומא, עם פרוטה בהרכב, לאינטר פעם נוספת בגמר הגביע האיטלקי.
פרוטה הוסיף לשחק ברומא עד לסיום עונת 2012/2013, אז פרש ממשחק פעיל בגיל 36. במהלך תשע עונות ברומא רשם פרוטה 326 הופעות בכל המסגרות, והוא ממוקם עשירי בטבלת ההופעות במועדון בכל הזמנים.
קריירת משחק > נבחרת איטליה

פרוטה נולד באנגליה, מה שנתן לו את הזכות לייצג גם את נבחרת אנגליה, אך הוא בחר מגיל צעיר לייצג את איטליה. בשנת 2000 הוא זכה עם נבחרת איטליה הצעירה בטורניר אליפות אירופה עד גיל 21 שהתקיים בסלובקיה.
שנתיים אחר כך, ב-20 בנובמבר 2002, ערך פרוטה הופעת בכורה במדי נבחרת איטליה תחת המאמן ג'ובאני טרפטוני, במשחק ידידות ביתי מול טורקיה.
פרוטה זומן על ידי טרפטוני לסגל הנבחרת לקראת יורו 2004. הוא פתח בהרכב בכל שלושת משחקי של איטליה בשלב הבתים. במשחק השלישי, מול בולגריה, כבש פרוטה את שער הבכורה שלו במדי הנבחרת, כשהשווה את התוצאה ל-1-1. בסיום ניצחה איטליה בתוצאה 2-1, ולמרות שלא הפסידה כלל בטורניר (סיימה את שני משחקיה הראשונים בתיקו), היא סיימה שלישית בבית עקב מאזן פנימי נחות והודחה מהמשך המשחקים.
בעקבות הכישלון התמנה מרצ'לו ליפי לתפקיד מאמן הנבחרת. בתחילת 2006, לאחר כשנה וחצי של היעדרות מהנבחרת, חזר פרוטה לסגל של ליפי, ואף זומן לטורניר מונדיאל 2006. בטורניר עצמו זכתה איטליה בתואר אלופת העולם,  ופרוטה פתח בכל שבעת משחקיה של נבחרתו, בהם הוחלף רק פעמיים (רבע שעה לסיום ההארכה בחצי הגמר מול גרמניה, ובדקה ה-61 של משחק הגמר מול צרפת).
הטורניר הגדול השלישי של פרוטה עם הנבחרת היה טורניר יורו 2008, תחת המאמן רוברטו דונאדוני. פרוטה לא שותף במשחק הראשון של איטליה בטורניר, אך פתח בהרכב בשלושת משחקיה הבאים, בשלב הבתים וברבע הגמר, בו הפסידה איטליה לספרד בדו-קרב פנדלים. בשלושת המשחקים הוחלף פרוטה במהלך המחצית השנייה. לאחר הטורניר חזר ליפי לאמן את איטליה. בקדנציה השנייה של ליפי שיחק פרוטה בארבעה משחקים, האחרון שבהם בהפסד לברזיל במשחק ידידות בפברואר 2009.
לאחר שלא זומן על ידי ליפי לטורניר מונדיאל 2010, פרש פרוטה מכדורגל בינלאומי, לאחר שצבר 48 הופעות במדי איטליה, בהן כבש שני שערים.
חיים אישיים

סימונה פרוטה נולד לאנה מריה ופרנצ'סקו פרוטה, שמוצאם במחוז קלבריה. הוריו ניהלו פאב בעיר הולדתו, אשטון-אנדר-ליין, ובשנת 1982, כשסימונה היה בן ארבע, החליטו לחזור למולדתם.
ב-22 בדצמבר 2010, בעיר הולדתו של פרוטה באנגליה, בסמוך לאצטדיון הכדורגל המקומי, נבנה פסל בדמותם של שלושת ילידי האזור שזכו בתואר אליפות העולם בכדורגל: ג'ף הרסט וג'ימי ארמפילד, שחקני נבחרת אנגליה במונדיאל 1966, ופרוטה שזכה בתואר עם איטליה במונדיאל 2006.
תארים

הגביע האיטלקי (2): 2006/2007, 2007/2008
הסופר קאפ האיטלקי: 2007
אליפות העולם: 2006
אליפות אירופה עד גיל 21: 2000
סטטיסטיקות > מועדונים

| עונה | קבוצה | ליגה | בליגה> הופעות | בליגה> שערים | בגביע> הופעות | בגביע> שערים | באירופה> הופעות | באירופה> שערים | סה"כ> הופעות | סה"כ> שערים |
| --- | --- | --- | --- | --- | --- | --- | --- | --- | --- | --- |
| 1995/1996 | רג'ינה | איטליהסרייה ב' | 22 | 0 |  |  | - | - | 22 | 0 |
| 1996/1997 | רג'ינה | איטליהסרייה ב' | 29 | 0 |  |  | - | - | 29 | 0 |
| 1997/1998 | רג'ינה | איטליהסרייה ב' | 26 | 1 |  |  | - | - | 26 | 1 |
| 1998/1999 | יובנטוס | איטליהסרייה א' | 5 | 0 | 6 | 1 | 1 | 0 | 14 | 1 |
| 1999/2000 | יובנטוס | איטליהסרייה א' | 0 | 0 | 0 | 0 | 1 | 0 | 1 | 0 |
| 1999/2000 | בארי | איטליהסרייה א' | 31 | 1 |  |  | - | - | 31 | 1 |
| 2000/2001 | בארי | איטליהסרייה א' | 25 | 0 | 0 | 0 | - | - | 25 | 0 |
| 2001/2002 | קייבו ורונה | איטליהסרייה א' | 32 | 4 | 3 | 1 | - | - | 35 | 5 |
| 2002/2003 | קייבו ורונה | איטליהסרייה א' | 32 | 1 | 0 | 0 | 2 | 0 | 34 | 1 |
| 2003/2004 | קייבו ורונה | איטליהסרייה א' | 31 | 1 | 0 | 0 | - | - | 31 | 1 |
| 2004/2005 | רומא | איטליהסרייה א' | 30 | 3 | 5 | 0 | 4 | 0 | 39 | 3 |
| 2005/2006 | רומא | איטליהסרייה א' | 35 | 5 | 5 | 2 | 7 | 1 | 47 | 8 |
| 2006/2007 | רומא | איטליהסרייה א' | 34 | 8 | 7 | 4 | 9 | 1 | 50 | 13 |
| 2007/2008 | רומא | איטליהסרייה א' | 29 | 5 | 6 | 1 | 6 | 1 | 41 | 7 |
| 2008/2009 | רומא | איטליהסרייה א' | 25 | 5 | 2 | 0 | 6 | 0 | 33 | 5 |
| 2009/2010 | רומא | איטליהסרייה א' | 32 | 5 | 3 | 0 | 5 | 1 | 40 | 5 |
| 2010/2011 | רומא | איטליהסרייה א' | 26 | 3 | 3 | 0 | 6 | 1 | 34 | 4 |
| 2011/2012 | רומא | איטליהסרייה א' | 19 | 0 | 2 | 0 | 2 | 1 | 23 | 1 |
| 2012/2013 | רומא | איטליהסרייה א' | 16 | 2 | 1 | 0 | 0 | 0 | 17 | 2 |
| סה"כ רומא | סה"כ רומא | סה"כ רומא | 246 | 36 | 33 | 7 | 44 | 6 | 326 | 49 |
| סך הכל קריירה | סך הכל קריירה | סך הכל קריירה | 479 | 44 | 43 | 9 | 48 | 6 | 573 | 59 |
סטטיסטיקות > נבחרת לאומית

| נבחרת איטליה> שנה | נבחרת איטליה> הופעות | נבחרת איטליה> שערים |
| --- | --- | --- |
| 2002 | 1 | 0 |
| 2003 | 11 | 0 |
| 2004 | 9 | 1 |
2005: 0
| 2006 | 12 | 1 |
| 2007 | 5 | 0 |
| 2008 | 8 | 0 |
| 2009 | 2 | 0 |
| סה"כ | 48 | 2 |
פרוטה חוגג את הזכייה בגביע האיטלקי עם רומא, 24 במאי 2008
עולם אחר 2

| --- | --- |
 תמונה זו מוצגת בוויקיפדיה בשימוש הוגן. נשמח להחליפה בתמונה חופשית.
 מידע כללי
 צייר:  מאוריץ קורנליס אשר
 תאריך יצירה:  1947
 טכניקה וחומרים:  פיתוח עץ
 ממדים בס"מ
 רוחב:  26.1 ס״מ 
 גובה:  31.8 ס״מ 
 
עולם אחר 2 הוא הדפס של פיתוח עץ מעשה ידי האמן ההולנדי מאוריץ קורנליס אשר שהודפס לראשונה בינואר 1947.
תיאור היצירה

היצירה מתארת מבנה בצורת קובייה, עשוי לבנים, כאשר בקירותיו חלונות. בשני חלונות עומדת ציפור ובשניים האחרים תלוי שופר. הצופה מביט בחדר, בו זמנית, משלושה כיוונים שונים (ולמעשה ייתכן שהצופה מביט בחדר מבעד עיני הציפור). בתחתית היצירה ובצד הימני התחתון של היצירה מוצג מבט של הצופה מתחתית החדר כלפי מעלה. במרכז היצירה, למול הצופה, וכן משמאל היצירה, ניתן לראות את החדר במישור אופקי, ואילו בחלקה העליון של היצירה ובצד הימני העליון של הקוביה - מוצג מבט מראש הקובייה מטה אל רצפתה. מבעד לחלונות הקוביה ניתן לראות כי המבנה מצוי על מעין כוכב בעל מכתשים רבים, וסביבו ניתן לראות כוכבים רבים בשמי הלילה.
פסל הציפור המופיעה בתמונה, בעלת פני האדם הופיע לראשונה ביצירתו של אֶשֶר משנת 1934 "דומם וכדור שיקוף". הפסל ניתן לאֶשֶר על ידי חמיו במתנה.
יצירה זו היא אחת העבודות הראשונות בסדרת ה"יחסויות" של אֶשֶר, בה עסק אשר בשימוש בפרספקטיבה על מנת להציג בו זמנית נקודות מבט שונות.
בספרו "עבודות גרפיות" מתאר אֶשֶר את היצירה:
מפתחי חמשת הקירות הנראים לעין ניבטים שלושה נופים שונים. בעד צמד הפתחים העליון משפיל הצופה מבט, כמעט אנכי, אל הקרקע. הצמד האמצעי נמצא בגובה העין ומשקיף אל האופק, בעוד שבעד הצמד התחתון נושא הצופה את מבטו אל הכוכבים. כל אחד ממישורי המבנה - המאחד בתוכו את הנאדיר את האופק ואת הזנית ממלא תפקיד משולש. לדוגמה, המישור האחורי שבמרכז מתפקיד כקיר בהתייחס לאופק, כרצפה בהתייחס למבט בעד הפתח העליון, וכתיקרה בשעה שהמבט מופנה אל שמי הכוכבים.
לקריאה נוספת

מ.ק. אשר, עבודות גרפיות, סטימצקי טאשן, 1994, בתרגום עדנה קלגסברון ובעריכת שלומית אריאל.
ספר משחק

ספר משחק הוא ספר בעל קו עלילה מתפצל ואינטראקטיבי, המאפשר ליצור סיפור שונה בקריאה חוזרת.
מבנה

ספר משחק מחולק לקטעים ממוספרים, המסתיימים בהפניה לקטע חדש או בשורה של בחירות. חלק מספרי המשחק משלבים בתוכם גם טכניקות של משחקי תפקידים, ולוקחים בחשבון גורמים כמו יכולותיו של הגיבור, החפצים שהוא סוחב עמו ומידת הקושי של פעולותיו. לרוב מתבקש הקורא לבצע מעקב מתמשך אחר דמותו: מצב בריאותה (בנקודות פגיעה), מיומנותה בכישרונות שונים, החפצים שברשותה, ועוד. המעקב מתבצע באמצעות דף דמות.
ספרי משחק כוללים סופים שונים:
לפחות סוף אחד טוב, בו הקורא מגיע לפתרון הרצוי: הגיבור משיג את מטרתו.
סופים של כישלון, בהם הגיבור בדרך כלל מת. לעיתים קטעים כאלו ינחו את הקורא להתחיל את הספר מחדש.
סופים שאינם הפתרון האידיאלי, אך מהווים סיום לסיפור.
ספרי משחק מתורגמים

חלק קטן מספרי המשחק שיצאו לאור בארצות הברית תורגם לעברית. עד היום תורגמו כעשרים ספרים מסדרת "בחר את דרכך" (אנ'), כמה עשרות מתוך סדרת "עשה לעצמך צמרמורת" (ספרי משחק מסוגת האימה תחת הלוגו של סדרת "צמרמורת" של ר.ל. סטיין), שני ספרים מסדרת "אתגר בחלל" ("Star Challenge") מאת כריסטופר בלאק, שני ספרים ראשונים מסדרת "הזאב הבודד" של ג'ו דבר, וארבעה ספרים מסדרת "הארצות הקסומות" של דייב מוריס וג'אמי טומסון תורגמו והוצאו לאור על ידי הוצאת אסטרולוג.
בארצות הברית, תחת המותג Fighting Fantasy, יצאו לאור כמה עשרות ספרים שתורגמו לעברית תחת שתי הוצאות שונות. "המכשף מפסגת הר האש", "מסעות החללית 'הנודד'", "מסעות החללית 'הנודד' 2", "מאבק הנסיכים" (2 כרכים) ו"רוצח בחלל" יצאו לאור תחת הוצאת עם עובד. לעומת זאת, סדרת הספין אוף של סטיב ג'קסון שנקראה "Sorcery!" ולה ארבעה ספרים המתארים הרפתקה אחת בהמשכים, יצאה לאור בעברית תחת הוצאת "אופוס" והמותג כישוף! תחת אותה סדרה בעברית, תורגמו שבעה ספרי משחק נוספים של Fighting Fantasy העומדים בפני עצמם ואף שיטת משחקי תפקידים של Fighting Fantasy, שתורגמה לספרים מספר 6 ו-7 של כישוף!.
ספרי משחק מקוריים בעברית

כמה ספרי משחק מקוריים יצאו לאור בעברית, הראשון הוא "האבן השחורה מקברי הקודש" מאת ערן רביב ויואב ירסקי, השני הוא "שכחו אותי במדבר - אתה הגיבור 3" מאת אבנר גפני ובשנת 2006 יצא ספר משחק ישראלי רחב יריעה (776 קטעים), הנקרא "לשחק באור המנסרה", מאת דסי אלבר. ב-2022 יצא ספר משחק מקורי נוסף, "הפללה בשלושה נעלמים" מאת נחמן גרשונוביץ, ספר זה אינו בסוגת הפנטסיה או המדע הבדיוני אלא בסוגת המסתורין-חקירה, בו נכנס הקורא לנעליו של חוקר פרטי בניסיון לפתור פרשיית רצח.
ראו גם

משחק תפקידים
משחק הרפתקאות ממוחשב
הערות שוליים

↑  מתוך שישה אשר נכתבו באנגלית בשנות ה-90 של המאה ה-20, ושנים עשר מתוכננים - אחד מהם יצא ב-2018 כחלק מקמפיין Kickstarter משנת 2015, שניים וחצי עשורים לאחר יציאת הספרים המקוריים (Fabled Lands: The Serpent King's Domain באתר Kickstarter)
| --- | --- |
בקרת זהויות :  NLI: 987007555695605171  LCCN: sh85103531
עופר ישראלי (גאואסטרטג)

ערך זה עוסק בגאואסטרטג ומומחה למדיניות ביטחון בינלאומי. אם התכוונתם לאיש חינוך, ראו .
| --- | --- |

 לידה:  25 ביוני 1968 (בן 56) ירושלים, ישראל 
 ענף מדעי:  יחסים בין-לאומיים, קבלת החלטות במדיניות חוץ,  גאואסטרטגיה, ביטחון בינלאומי והמזרח התיכון
 מקום לימודים:  האוניברסיטה הפתוחה  אוניברסיטת חיפה  האוניברסיטה העברית בירושלים  אוניברסיטת ג'ורג'טאון 
 מנחה לדוקטורט:  בנימין מילר 
 מוסדות:  אוניברסיטת חיפה  אוניברסיטת רייכמן  המכללה הבין-זרועית לפיקוד ולמטה 
 פרסים והוקרה:  פרס חייקין (2017) 
 
עופר ישראלי (נולד ב-25 ביוני 1968) הוא גאואסטרטג ומומחה למדיניות ביטחון בינלאומי והמזרח התיכון, מרצה ועמית מחקר בכיר במכון למדיניות ואסטרטגיה, בית ספר לאודר לממשל, דיפלומטיה ואסטרטגיה, במרכז הבינתחומי הרצליה. הוא גם עמית מחקר במרכז לחקר הביטחון הלאומי (NSSC), שבאוניברסיטת חיפה. ישראלי מרצה בנושאי ביטחון לאומי ואסטרטגיה במכללה לפיקוד ומטה (פו"ם של צה"ל), ותאוריה של היחסים הבינלאומיים, קבלת החלטות במדיניות חוץ והמזרח התיכון במרכז הבינתחומי הרצליה, ובאוניברסיטת חיפה ובמכללה האקדמית אשקלון.
ביוגרפיה

נולד ב-25 ביוני 1968 בירושלים וגדל בה. למד בתיכון מכללת אורט גבעת רם.
בשנת 1999 סיים תואר ראשון בניהול ומדע המדינה באוניברסיטה הפתוחה. בשנת 2002 סיים תואר שני ביחסים בינלאומיים באוניברסיטה העברית בירושלים, נושא עבודת המאסטר שלו הוא "היחס בין תוצאות צבאיות ותפוקות בינלאומיות". בשנת 2008 סיים את תואר הדוקטור ביחסים בינלאומיים באוניברסיטת חיפה. נושא הדוקטורט שלו הוא "תאוריה ריאליסטית של תפוקות בינלאומיות", שנכתב במסגרת תוכנית נשיא אוניברסיטת חיפה לדוקטורנטים מצטיינים. בשנים 2009–2011 ביצע את מחקר הפוסט-דוקטורט שלו בתאוריות מורכבות של היחסים הבינלאומיים במרכז ללימודי שלום וביטחון (CPASS), באוניברסיטת ג'ורג'טאון שבוושינגטון, ארצות הברית.
ישראלי כיהן כמרצה ליחסים בינלאומיים והמזרח התיכון באוניברסיטאות הפתוחה, תל אביב ובאר שבע. כמו כן כיהן כמרצה בתוכניות האקדמיות של צה"ל: האקדמיה לטיס, האקדמיה לחובלים, וכן בתוכניות האקדמיות לפיקוד אסטרטגי וטקטי.
בשנת 2008 השתתף ישראלי בתוכנית מיוחדת שנושאה "מדיניות ביטחון לאומי לארצות הברית במאה ה-21", במימון קרן פולברייט ובניהול מחלקת המדינה של ארצות הברית. במהלך לימודיו לתארים השונים זכה ישראלי במלגות הצטיינות ממכון דייוויס ליחסים בינלאומיים, מהאוניברסיטה העברית בירושלים ומאוניברסיטת חיפה.
ישראלי פרסם ספר אחד ("תאוריה של המלחמה") ושני ספרים נוספים שלו עומדים להתפרסם בקרוב. כמו כן הוא פרסם עשרות מאמרים אקדמיים בכתבי עת רבים.
ישראלי מופיע באופן תדיר כמומחה לסוגיות ביטחון בין לאומי והמזרח התיכון בערוצי טלוויזיה ורדיו בישראל ובעולם בינלאומיים כמו הערוצים 1 (כאן), 2, 10, 20, 9, ערוץ הכנסת והערוץ האקדמי של אוניברסיטת חיפה, iltv ,i24News, רשת ב', גלי צה"ל. הוא כותב גם מאמרי דעה בעיתונים היומיים "הארץ", "ג'רוזלם פוסט", "ישראל היום", "מעריב", "אתר וואלה", "ynet" ואחרים. מאמרי הדעה והופעות הטלוויזיה והרדיו עוסקים בנושאים המתמודדים עם ביטחון ישראל ומדיניות החוץ שלה, המזרח התיכון והעולם הערבי, תוכנית הגרעין של איראן, מדיניות החוץ האמריקאית ומעורבותה במזרח התיכון.
בין השנים 1997–2003 ישראלי היה מפקד יחידת הג'יפים המחוזית של המשטרה במרחב מוריה, ירושלים, בהתנדבות. הוא היה ממקימי היחידה ומפקדה הראשון, במסגרתה היה מהאחראים על חיפוש הודיה קדם ונועה אייל. היחידה זכתה לתשבחות רבות תחת פיקודו על התגייסות וניהול מבצעי חיפושים בצורה חסרת תקדים.
פרסים

ב-1998 קיבל מהשר לביטחון פנים מכתב הערכה אישי על הפיקוד על מתנדבי יחידת הג'יפים המחוזית של משטרת ישראל במרחב מוריה.
ב-1999 זכה בתעודת הוקרה מנשיא המדינה ומפכ"ל המשטרה כמתנדב מצטיין בשנת ה-25 למשמר האזרחי.
ב-2017 זכה בפרס חייקין בגאואסטרטגיה, אוניברסיטת חיפה, על ספרו "תאוריה של המלחמה".
פרסומים > ספריו

תאוריה של המלחמה: יציבות המערכת ותפוקות טריטוריאליות, תל אביב, רסלינג, 2017
International Relations Theory of War, סנטה ברברה, קליפורניה, Praeger, אפריל 2019
בקרוב יתפרסם ספרו: Complex Effects of International Relations.
פרסומים > מאמרים נבחרים

Ofer Israeli, “Circuitous Relations Between Military Results & Political Outcomes: The October 1973 War,” Middle East Review of International Affairs (MERIA) Journal, Vol. 21, No. 2 (Summer 2017), pp. 26-37.
Ofer Israeli, “Israel’s Nuclear Amimut Policy and its Consequences”, Israel Affairs, Vol. 21, No. 4 (October 2015), pp. 541-558.
Ofer Israeli, “The Circuitous Nature of Operation AJAX”, Middle Eastern Studies, Vol. 49, No. 2 (2013), pp. 246-262.
Ofer Israeli, “The 1973 War: Link to Israeli-Egyptian Peace”, Middle East Policy, Vol. XX, No. 4 (Winter 2013), pp. 88-98.
Ofer Israeli, “Twilight of Colonialism: Mossadegh And the Suez Canal”, Middle East Policy, Vol. XX, No. 1 (Spring 2013), pp. 147-156.
Ofer Israeli, “The Unipolar Trap”, American Diplomacy, (April 2013), pp. 1-8.
Ofer Israeli, “An Israeli Plan B for a Nuclear Iran(הקישור אינו פעיל)”, Middle East Review of International Affairs (MERIA) Journal, Vol. 16, No. 2 (June 2012), pp. 52-60.
Ofer Israeli, “Israel’s Plan B for a Nuclear Iran” Social Science Israel, ORG (September 2012).
Ofer Israeli, “The Expected Implications of a Nuclear Iran”, in Alex Mintz et al., eds., “Iran—The Day After” Simulation (Interdisciplinary Center (IDC), Herzliya: Lauder School of Government, Diplomacy and Strategy, May 2011), pp. 37-41.
חיים אישיים

ישראלי נולד בירושלים ומתגורר בה גם כיום. הוא נשוי ואב לשלושה.
הערות שוליים

↑  תיאוריה של המלחמה | עופר ישראלי | הוצאת רסלינג, באתר www.resling.co.il
↑  אוניברסיטת חיפה - University of Haifa (2018-03-21), הענקת פרס חייקין לשנת 2017 על עבודת מחקר מצטיינת בגאואסטרטגיה, נבדק ב-2018-10-03
| --- | --- |
בקרת זהויות :  NLI: 987007311927905171  GND: 1187202924  ISNI: 0000 0004 0266 4281  LCCN: no2017166965  VIAF: 298661428   WorldCat (עם VIAF): 298661428
סתיו (סרט, 1930)

| --- | --- |

 בימוי:  אב אייוורקס
 הופק בידי:  וולט דיסני
 מוזיקה:  קארל וו. סטלינג
 אנימטור:  אב אייוורקס וילפרד ג'קסון לס קלארק ג'וני קאנון דייוויד הנד בן שרפסטין ג'ק קינג ברט ג'ילט האם לוסק
 מדינה:  ארצות הברית ארצות הברית
 חברת הפקה:  אולפני וולט דיסני
 חברה מפיצה:  סרטי קולומביה
 הקרנת בכורה:  13 בפברואר 1930
 משך הקרנה:  6:24 דקות
 שפת הסרט:  אנגלית
 סוגה:  סרט מצויר 
 סרט קודם:  קיץ
 סרט הבא:  קניבלים מרקדים
 דף הסרט ב־IMDb
 
סתיו (באנגלית: Autumn) הוא סרט הנפשה קצר, השביעי בסדרת הסרטים "סימפוניות טיפשיות". הוא יצא ב-13 בפברואר 1930 על ידי סרטי קולומביה.
תקציר העלילה

הסרט הקצר מתחיל בהיכרות עם בעלי חיים שונים המחפשים מזון ומסתיים במראה של אותם בעלי חיים תופסים מחסה מהשלג: הסנאים שומרים על האגוזים וגביעי התירס בעץ, תוך כדי הסנאים משחקים עם האגוזים. עד שלפתע עורבים גונבים אותם. קיפוד מקבל תפוחים מעץ. כמה בונים בונים סכר ורוקדים על גדות הנהר. ברווזים שוחים בנהר אבל עוזבים אותו ועפים משם. הבונים, הבואש, העורבים והקיפוד תופסים מחסה כאשר שלג יורד ביער.
ביקורת

Motion Picture News (2 באוגוסט 1930): "עשוי היטב, אבל נבנה באותם מאפיינים כמו רוב הסרטים המצוירים בסדרה, שרובם תלויים באדירות של החיות כדי להעלות את זה. העיבודים המוזיקליים נהדרים."
מדיה ביתית

הסרט הקצר הופץ למדיה ביתית ב-19 בדצמבר 2006 באוצרות וולט דיסני: עוד סימפוניות טיפשיות, כרך ב'.
הערות שוליים

↑  "Short Subjects". Motion Picture News. 2 באוגוסט 1930. נבדק ב-23 בפברואר 2020. {{cite journal}}:  (עזרה)
עמק קאראסו

עמק קאראסו (ברומנית: Valea Carasu) הוא מבנה גאוגרפי ברמת דרום דוברוג'ה, בחבל דוברוג'ה, ברומניה, שדרכו נחפר קטע גדול של תעלת דנובה-הים השחור. העמק מפריד בין הרמות הצפוניות לבין הרמות הדרומיות של דוברוג'ה. העמק יורד מגובה 140 מטר מעל פני הים במערב ל-56 מטרים במזרח.
ב-1903 העלו Peters ו-R.Sevastos את הרעיון שעמק קאראסו היה בעבר נתיב של הדנובה או תעלה שנחפרה על ידי השלטון הרומאי - חוקרים אחרים דחו זאת. ידוע בוודאות שסירות דיג השתמשו בנתיב זה במאה ה-18. נתיב מים זה היה למעשה תעלה צנועה שנקראה Lama או Laman וחיבר את צ'רנוודה עם צפון קונסטנצה - נתיב זה נסתם בתחילת המאה ה-19.
לפני כריית התעלה בעמק היו ביצות רבות והיתושים הפיצו את המלריה.
הערות שוליים

↑  Podisul Dobrogei (ברומנית)
↑  ההיסטוריה של התעלה (ברומנית)
↑  Ilie Claudia, Impactul canalului Dunăre - Marea Neagră asupra mediului עמוד 5 (ברומנית)
סעוד בן עבד אל-עזיז בן נאסר אאל סעוד

| --- | --- |
אין תמונה חופשית
 לידה:  1977 (בן 47 בערך) ריאד, ערב הסעודית 
 מדינה:  ערב הסעודית 
 
סעוד בן עבד אל-עזיז בן נאסר אאל סעוד (בערבית: سعود بن عبد العزيز بن ناصر بن عبد العزيز آل سعود; נולד בשנת 1977) הוא בן למשפחת המלוכה הסעודית ורוצח מורשע. הוא נכדו של המלך עבדאללה.
רצח ומשפט

בשנת 2010 הוא נמצא אשם ב"אולד ביילי" ברצח משרתו בן ה-32, בנדר עבדאללה עבד אל-עזיז, שכנראה היה גם מאהבו, בסוויטה שלהם במלון לנדמרק בלונדון. במהלך המשפט, נטען כי הנסיך קיבל עיסוי מיני לפני הרצח, כסופו של בילוי ביום ולנטיין, וכי הוא ועבד אל-עזיז היו בקשר הומוסקסואלי, וכי הרצח היה שיאה של מערכת יחסי עבדות מינית (BDSM).
לפי העיתונות הבריטית, הנסיך הסעודי העשיר טייל בעולם כשהוא מלווה בצוות משרתים, ונודע באורח חיים ראוותני. הוא שהה במלון "לנדמרק" המפואר במשך שלושת השבועות שקדמו לרצח, וחשבונו במקום הסתכם בלא פחות מ-100 אלף ליש"ט. משרתו נדרש לישון על רצפת חדרו של בן נאסר, לרגלי מיטתו.
גופתו של בנדר עבד אל-עזיז נמצאה ב-15 בפברואר 2010. הנסיך נעצר, לאחר שגופתו של המשרת נמצאה כשעליה סימני חבלה קשים (סימני נשיכה על צווארו, שיניים שבורות, עיניים נפוחות ושפתיים שסועות). מצלמות האבטחה במלון תיעדו את הנסיך שתקף את משרתו בראשו במעלית, כשלושה שבועות לפני הפשע. בית משפט בלונדון פסק כי עבד אל-עזיז בן נאסר רצח בברוטליות את משרתו, לאחר שנהג להתעלל בו נפשית, פיזית ומינית.
על פי העדויות במשפט, לאחר התקיפה הקטלנית הנסיך שוחח מספר שעות עם דמות אנונימית בסעודיה, כנראה בניסיון להחליט כיצד להסתיר את מעשיו. הוא גרר את הגופה למיטה וניסה לנקות את הדם. רק לאחר 12 שעות התגלתה הגופה.
בתחילת המשפט, הנסיך הסעודי הכחיש את מעורבותו ברצח וגם את היותו הומוסקסואל. אחר כך טען לחסינות דיפלומטית, אך בקשתו נדחתה. בעת הקראת גזר הדין עמד בן נאסר בידיים משולבות ושמר על קור רוח ולא הביע כל רגש. כלי התקשורת בסעודיה, הנוהגים להתעלם מאירועים העלולים להביך את משפחת המלוכה, לא דיווחו על הרשעת בן נאסר.
בן נאסר נידון למאסר עולם. במרץ 2013 הוא הורשה לחזור לסעודיה, כדי לרצות את יתרת מאסרו בכלא סעודי. על פי ההסכם בין בריטניה לסעודיה, עליו לרצות 20 שנות מאסר בפועל, שלאחריו יחזור למדינתו.
משפחה

סבו מצד אמו היה עבדאללה, מלך ערב הסעודית, שהיה המלך בזמן שסעוד הורשע ונידון על ידי בית משפט בבריטניה. שני הוריו נמנים עם משפחת המלוכה הסעודית. הם בני דודים ראשונים זה לזה, בהיותם ילדיהם של שני אחים למחצה, שניהם היו בניו של המלך אבן סעוד, מייסד המדינה הסעודית המודרנית. אביו של סעוד הוא עבד אל-עזיז בן נאסר, בנו של נאסר בן עבד אל-עזיז, שהוא עצמו בנו של אבן סעוד. אמו של סעוד, פאיזה, היא בתו של עבדאללה, מלך ערב הסעודית, שהוא עצמו בנו של אבן סעוד.
הערות שוליים

↑  Jones, Sam; agencies (2010-10-20). "Saudi prince jailed for life for murdering servant". The Guardian (באנגלית בריטית). ISSN 0261-3077. נבדק ב-2020-11-19.
↑  סוכנויות הידיעות, בריטניה: 20 שנות מאסר לנסיך הסעודי המתעלל, באתר ynet, 20 באוקטובר 2010
↑  דנה הרמון, כתבת "הארץ" באירופה, נסיך סעודי הורשע ברצח מאהבו, באתר הארץ, 19 באוקטובר 2010
↑  סוכנויות הידיעות, נסיך סעודי הורשע ברצח משרתו במלון בלונדון, באתר כלכליסט, 19 באוקטובר 2010
↑  "Saudi prince found guilty of murdering servant in hotel". London: BBC News. 19 באוקטובר 2010. נבדק ב-24 באפריל 2013. {{cite news}}:  (עזרה)
↑  "Saudi prince 'had a gay massage' before hotel 'murder'". BBC News. 11 באוקטובר 2010. {{cite news}}:  (עזרה)
↑    Caroline Gammell, ‏Colour co-ordinated trousers gave gay Saudi prince away, court hears, The Telegraph, 7 October 2010
↑  "Saudi prince guilty of servant's murder". The Guardian. 19 באוקטובר 2010. נבדק ב-12 בספטמבר 2019. {{cite news}}:  (עזרה)
↑  Saudi prince flies home Al Arabiya. Retrieved 17 February 2015.
סרג'אן צ'ולאקוביץ'

סרג'אן צ'ולאקוביץ' (בסרבית: Срђан Чолаковић; נולד ב-21 בספטמבר 1965) הוא כדורגלן עבר יוגוסלבי ששיחק בעמדת החלוץ.
קריירה

צ'ולאקוביץ' התחיל את הקריירה שלו בסטארנברג 09, ממנה עבר למינכן 1860 בה שיחק שנתיים אחריהן חזר לסטארנברג 09.
בקיץ 1994 חתם באדסיאקוס מליגת העל היוונית. ב-24 בספטמבר 1994 ערך את הופעת הבכורה שלו בקבוצה בהפסד 4-0 לאריס סלוניקי. ב-27 בנובמבר הבקיע את שער הבכורה שלו בקבוצה בניצחון 0-2 נגד יוניקוס וכעבור כחודש הבקיע צמד בניצחון 0-2 נגד פאוק סלוניקי.
בקיץ 1996 חתם בהפועל בית שאן מהליגה הראשונה. ב-12 באוקטובר ערך את הופעת הבכורה שלו בהפסד 1-0 להפועל כפר סבא. שבוע לאחר מכן, בישל את בניצחון 0-2 נגד הפועל תל אביב. בהופעתו השלישית כבש את שער הבכורה שלו בקבוצה בהפסד 2-1 להפועל ירושלים.
בקיץ 1997 הצטרף להפועל חיפה. ב-2 באוגוסט ערך את הופעת הבכורה שלו בקבוצה בתיקו 0-0 נגד מכבי פתח תקווה, בה הורחק בדקה ה-55. במשחקו השני בקבוצה הבקיע את שער הבכורה שלו בקבוצה בניצחון 1-2 נגד מכבי תל אביב. ב-6 בדצמבר הבקיע שער ובישל בניצחון 2-4 בדרבי. בינואר 1998 חזר לקדנציה שנייה בבית שאן בה שיחק שנה וחצי.
עולים ויורדים

| --- | --- |

 מידע כללי
 צייר:  מאוריץ קורנליס אשר
 תאריך יצירה:  1960
 טכניקה וחומרים:  הדפס אבן (ליתוגרפיה)
 ממדים בס"מ
 אורך:  35.5
 רוחב:  28.5
 נתונים על היצירה
 מיקום:  מוזיאון אינדיאנפוליס לאמנות
עולים ויורדים (באנגלית: Ascending and Descending) הוא הדפס אבן (ליתוגרפיה) מעשה ידי הצייר ההולנדי מאוריץ קורנליס אשר ממרץ 1960.